በዘንድሮው አመት በችግኝ ጣቢያዎች ለአንድ ሚሊዮን ዜጎች የስራ እድል እንደተፈጠረ ባለስልጣኑ አስታወቀ
ሞገስ ጸጋዬ አዲስ አበባ፡- በዘንድሮው አመት በችግኝ ጣቢያዎች ለአንድ ሚሊዮን ዜጎች የስራ እድል እንደተፈጠረ የተፋሰሶች ልማት ባለስልጣን አስታወቀ። ባለፉት ሁለት አመታት የተፈጥሮ ሀብት ስራው ውጤታማ መሆኑን ገለጸ።የባለስልጣኑ ምክትል ዋና ዳይሬክተር አቶ ጌታቸው ግዛው በተለይ ለአዲስ ዘመን እንዳስታወቁት፣ የተፋሰስ ልማቶችን መስራት ከጀመርን ሁለት አስርት አመታት ብናስቆጥርም በሚፈለገው ልክ ውጤታማ ነበር ማለት አይቻልም። በተፋሰስ ልማቱ ዙሪያ ሁሉም ተቋማት ተቀናጅተው መስራት ባለመቻሉ በሚፈለገው ልክ ውጤታማ መሆን አለመቻሉን ጠቁመው፣ ባለፉት ሁለት አመት ግን የተፋሰስ ልማት ላይ ውጤት ማምጣት ተችሏል ብለዋል። በ2011 ዓ.ም አራት ቢሊዮን ችግኝ ለመትከል ታስቦ ወደ አራት ነጥብ ሰባት ቢሊዮን ችግኝ መትከል መቻሉንም ጠቁመዋል። በ2012 ዓ.ም አምስት ቢሊዮን ችግኝ ለመትከል ታስቦ ወደ አምስት ነጥብ ዘጠኝ ቢሊዮን ችግኝ በመትከል በድምሩ አስር ነጥብ ሰባት ቢሊዮን ችግኝ መትከል መቻልን አመልክተው፣ ይህም የእቅዱ 118 በመቶ መሆኑን አስታውቀዋል። የተፈጥር ሀብት ልማት ስራው በተለየ የአመራር ትኩረት ተሰጥቶት፣ በቅንጅታዊ አስራርና በእቅድ የተመራ ከመሆኑ ጋር ተያይዞ የተሻለ ውጤት የተገኘበት ነው ያሉት ዳይሬክተሩ ይህም ባለቤት የሌለው ችግኝ እንዳይኖርና የተፋሰስ ልማቱም ስኬታማ እንዲሆን አድርጎታል ብለዋል። የተፈጥሮ ሀብት ስራው በሀገር ውስጥ የታጠረ ባለመሆኑ ቀጠናዊ ትስስርን ለማጠናከር ስለሚጠቅም አንድ ቢሊዮን ችግኝ ለጎረቤት ሀገር እንሰጣለን። ይህም በራሱ የሀገር ገጽታ ግንባታ ላይም ትልቅ ትርጉም እንደሚኖረው አስታውቀዋል። በዘንድሮው አመት ከሚተከለው ችግኝ ውስጥ ወደ 60 በመቶ የሚሆነው የደን ችግኝ መሆኑን ጠቁመው፣ የተቀረው ደግሞ የጥምር ግብርና እና የውበት ዛፎች ናቸው ብለዋል። ከሚተከሉት ችግኞች ውስጥ 30 በመቶው ደግሞ ሀገር በቀል እንደሆኑም ጠቁመዋል። “የአረንጓዴ ልማት ስራ ለዛሬው ትውልድ ታስቦ የሚሰራ ስራ ብቻ አይደለም። ዛሬ ላይ የምናያቸው ደኖች በፊት ያሉ ትውልዶች የተከሏቸው ናቸው። ዛሬም የምንተከላቸው ችግኞች ለሚቀጥለው ትውልድ ስነ ምህዳሯ የተጠበቀ ሀገርን ለማስረከብ ይጠቅማል። የተተከሉት ችግኞች የአፈር መከላት ፍጥነቱን በመከላከል ለተፋሰስ ልማቱ ትልቅ ጠቀሜታ እያደረጉ ነው”ብለዋል። አብዛኛው የችግኝ ተከላው ስራ በነጻ የሰው ሀይል የተሸፈነ ነው ያሉት ምክትል ዋና ዳይሬክተሩ ፣90 በመቶ የሚሆነው የችግኝ ተከላ መርሃ ግብር በበጎ አገልግሎት ስራ የተሰራ እንደሆነ አመልክተዋል። የተቀረው 10 በመቶ በክፍያ የተሰራ እንደሆነም ጠቁመዋል። የተፋሰስ ልማት ስራው በክልሎች፣ በዞኖችና በወረዳዎች ተከፋፍሎና በራሳቸው በጀት የተሸፈነ በመሆኑ የወጣውን ወጭ በገንዘብ ለመግለጽ ያስቸግራል ያሉት ዳሬክተሩ፣ ነገር ግን አንድ ችግኝ በአማካኝ ከ15 ብር በላይ ስለሚገዛ ቀላል የማይባል ወጭ ወጥቶበታል ብለዋል። በጥቅሉ በዘንድሮው አመት በሁሉም የችግኝ ጣቢያዎች ብቻ ለአንድ ሚሊዮን ለሚሆኑ ዜጎች የስራ እድል እንደተፈጠረም አስታውቀዋል።አዲስ ዘመን ጥር 10/2013 ዓ.ም 